Foto: Index, Borna Filić/Pixsell

Video: Dario Dalmacija/Index

NEKADAŠNJI šef HDZ-a i premijer, Ivo Sanader nakon što je protekle tri godine proveo u zatvoru, danas je izašao na slobodu.



"Osjećaj je izvanredan, želim zahvaliti obitelji, koja mi je davala potporu, prijateljima, posebno onima koji su bili spremni dati nekretninu za jamčevinu i ovaj put, kao i prije četiri godine. Hvala i ovo troje odvjetnika koji su za mene najbolji odvjetnici u zemlji. Naš odnos je nadišao profesionalne okvire i siguran sam da smo svi skupa zadovoljni.



Međutim, vi znate da sam ja bio i predsjednik vlade Hrvatske koja je ušla u Europsku uniju i NATO i bio sam siguran da smo ostvarili najviše standarde. Nisam znao da u nekim segmentima ih nismo ostvarili. Nisam pravni stručnjak, ali iz onog što mi kažu odvjetnici - ne zna se ni jedan slučaj da se na istom sudu istome čovjeku sudilo u četiri-pet odvojenih postupaka. Da je to spojeno, ja bih bio na slobodi", kazao je Sanader.

"Zadovoljan sam što u Hrvatskoj postoje instance koje su pokazale da smo mi bili u pravu. Nezadovoljan sam činjenicom da se ovako nešto može dogoditi u Hrvatskoj", kazao je Sanader nakon izlaska iz Remetinca.

"Politikom se više neću baviti"



"Politiku neću komentirati, to je završena stvar. Imam nekoliko postupaka i potpuno ću se koncentrirati na te procese. Prema meni su bili korektni u zatvoru, bio sam i u Salsburgu, ovi naši ovdje poštuju standarde", kazao je Sanader.



Sanader na upit novinara o tome da je ukraden novac kaže: "Tko je to dokazao?". Na tvrdnje o političkom progonu kaže:



"Ono što sam govorio u sudnici, iza toga stojim. U to vrijeme, kad sam dao ostavku, rekao sam da stranka ne ide dobro i da ćemo izgubiti izbore. To se i dogodilo. Najavio sam da ću se jače angažirati u stranci, sazvano je Predsjedništvo i izbačen sam iz stranke. Kosor je nazvala Bajića i zatražila moj kazneni progon", kazao je.



"Nemam nikakvih političkih ambicija", kazao je. Dodao je da su ga posjetili neki strani politički dužnosnici. Rekao je i da će večer provesti s obitelji i prijateljima.

Sanader je nakon izlaska iz Remetinca došao ravno kući, a jedna susjeda mu je ispred vrata ostavila cvijeće. Svoju je gestu objasnila riječima: "Ipak je bio dobar susjed!", javlja N1.

Sanaderu se vraća putovnica

Odlučio je tako Županijski sud nakon što je Ustavni sud zaključio da je Vrhovni sud Sanaderu nezakonito produljio istražni zatvor kada je 30. rujna 2015. ukinuo nepravomoćnu prvostupanjsku presudu u slučaju Fimi media.

Zamjenica ravnatelja Uskoka Željka Mostečak kazala je da je Županijski sud ukinuo istražni zatvor pozivajući se isključivo na odluku Ustavnog suda, koju tužiteljstvo iščitava na "malo drugačiji način". "Smatramo da je ukidanje istražnog zatvora apsolutno zakonski neutemeljeno. Naravno imamo mogućnost žalbe višem sudu, ali nažalost kao 'jocker' nemamo Ustavni sud", kazala je Mostečak.



Kako je kazala Sanaderova odvjetnica Jadranka Sloković, Sanaderu se vraća putovnica jer ne postoji mogućnost od bijega! Sanader izlazi bez jamčevina i bez mjera opreza. Sloković je kazala kako se mora razdužiti u Remetincu i može na slobodu.



Na odluku izvanraspravnog vijeća nezadovoljna strana ima pravo žalbe, ali ona ne odgađa izvršenje.

Tijek događaja mogli ste pratiti na indexu:



18:11 Članovi Facebook grupe Ćaća se vraća Sanaderu su doviknuli "Ćaća, nemoj zaboravit' dicu svoju" na što im je on odgovorio: Pratit ću vas na Fejsu.

18:02 YouTube zvijezda Vitaliy popeo se na Sanaderov automobil nakon njegovog izlaska iz Remetinca. Sanaderova odvjetnica je, kako javlja naš novinar ispred Remetinca, snimala izlazak Sanadera i njegove izjave novinarima.

17:40 Sanader je nakon izlaska dao izjave novinarima

17:35 Ivo Sanader izašao je iz Remetinca!

Tekst se nastavlja ispod oglasa

17:30 Odvjetnici Ive Sanadera svakog bi treba trebali stići u Remetinec

17:10 Pao je mrak nad Remetincem, "dica ćaćina" su si kupila pivo

16:30 Kako se neslužbeno doznaje, Sanader je već spakirao svoje stvari, ali čeka rješenje Suda o puštanju na slobodu.

16:00

14:44 Pred Remetinec je došao i zvijezda Youtubea, Vitaly Zdorovetskiy, koji se trenutno nalazi u Zagrebu. Opširnije

14:35 Pred Remetinec su stigla i petorica mladića koji za sebe kažu da su "dica ćaćina".

14:20 Muškarac u HDZ-ovoj jakni s natpisom: "Pobjednički tim dr. Ive Sanadera", došaop je dočekati Sanadera. Kaže kako nije u stranci već da je samo Sanaderov simpatizer. "Predsjedniku se nikad leđa ne okreću. Ovo je za Karamarka", dodaje.

13:54 Sanadera je došla dočekati i gospođa koja je našem reporteru rekla: "Nije kriv, i gotovo! Većih lopova ima vani. On je pametan čovjek."

13:25 Ispred Remetinca zastaju ljudi, jedni su stali na parkingu, okinuli selfi sa zatvorom u pozadini sjeli u auto i otišli

13:04 Naš reporter na ulazu u zatvor je vidio i Stojana Mamića, koji je došao u posjetu svom bratu Zdravku

13:00 Novinari se već okupljaju ispred Remetinca u iščekivanju izlaska Ive Sanadera. Građani koji prolaze automobilima trube.

........................

Podsjetimo, prema odluci Ustavnog suda, osporeno rješenje Vrhovnog suda o produljenju istražnog zatvora prestaje važiti najkasnije 30. studenoga 2015. u ponoć ako do tog vremena nadležni sud ne donese novo rješenje o produljenju istražnog zatvora "zasnovano na dostatnim i relevantnim razlozima koji mogu opravdati oduzimanje njegove slobode", ili "novo rješenje o određivanju mjera opreza radi osiguranja prisutnosti podnositelja pred sudom, bez istodobnog oduzimanja slobode".



S obzirom da je u Sanaderovu slučaju teško naći nove razloge za lišavanje slobode sud, po tvrdnjama upućenih, nema mnogo mogućnosti, odnosno Sanaderu gotovo sigurno mora ukinuti istražni zatvor.



Ustavni sud je u utorak podsjetio da je u određivanju istražnog zatvora za Sanadera nakon ukidanja nepravomoćne presude za Fimi mediu Vrhovni sud obrazlagao kako je Sanader u istražnom zatvoru u postupku Fimi media proveo ukupno sedam mjeseci, ne uzimajući u obzir paralelne postupke (Hypo i Ina-MOL) u kojima je u zatvoru proveo ukupno 25 mjeseci.



Vrhovni sud je, međutim, istodobno protumačio da to što Sanader u postupku Fimi media nije bježao iz zemlje ne može biti dostatan argument da ponovno neće pobjeći, jer je većinu trajanja tog postupka proveo u zatvoru određenom u drugim, paralelnim postupcima.



Ustavni suci zaključili su da je riječ o pravnoj nedosljednosti, odnosno da bi vrijeme ukupno provedeno u istražnom zatvoru, ako ga se uzima kao argument u prilog tezi da postoji opasnost od bjega, u obzir moralo uzimati i kada se utvrđuje ukupno trajanje istražnog zatvora.



Neposredno prije objavljivanja odluke Ustavnog suda Sanaderova je obrana odustala od prijedloga da se kao jamstvo za izlazak bivšeg premijera iz istražnog zatvora založi i ured odvjetnika Krešimira Krsnika. Obrana je u ponedjeljak sudu umjesto založnog prava na trećinu Sanaderove obiteljske kuće u Kozarčevoj, koja nije imala urednu dokumentaciju, kao jamstvo ponudila Krsnikov šesterosobni stan u Boškovićevoj ulici u središtu Zagreba preuređen u odvjetnički ured. No, od tog je prijedloga odustala uz objašnjenje da "sudski vještak prilikom procjene stana u Boškovićevoj nije uzeo u obzir usporedne cijene gradskog ureda".



Sanader je u Remetincu bez prestanka od studenog 2012. kada mu je izrečena prva, naknadno ukinuta presuda u slučajevima Hypo i Ina-MOL. Prije toga Sanader je zbog bijega krajem 2010. bio pritvoren u Austriji te je nakon izručenja u srpnju 2011. bio u Remetincu do prosinca iste godine kada se, do prve presude, također branio sa slobode uz identičnu jamčevinu od 12,4 milijuna kuna.